SIRI เก็งยอดพรีเซล Q2/58 โตต่อเนื่องโบรกฯ ชู upside 21%-Div Yield 6%
SIRI ปิดยอด Presale ไตรมาสที่ 1/58 ที่ 3,214 ล้านบาท เติบโต 61% จากไตรมาสก่อนและสูงถึง 7.3 เท่าตัวจากปีก่อน ขณะที่ในไตรมาสที่ 2/58 คาดยอด Presales เพิ่มมากขึ้นจากการเปิด 2 โครงการคอนโดฯ มูลค่ากว่า 6 พันล้านบาท เชื่อว่า SIRI กำลังจะผ่านช่วงปรับฐานทั้งในด้านของการเปิดโครงการใหม่, การสร้าง Presale และการโอน รวมถึงราคาหุ้น จึงแนะนำซื้อ กำหนด Fair Value อิง PER 10 เท่า มูลค่าพื้นฐานปี 2558 เท่ากับ 2.44 บาท
20 เม.ย. 2558

บล.เอเซีย พลัส กรุ๊ป โฮลดิ้งส์ ระบุในบทวิเคราะห์ (20 เม.ย.) บริษัท แสนสิริ จำกัด (มหาชน) หรือ SIRI ปิดยอด Presale ไตรมาสที่ 1/58 ที่ 3,214 ล้านบาท เติบโต 61% จากไตรมาสก่อนและสูงถึง 7.3 เท่าตัวจากปีก่อนเป็นแนวราบ 2,920 ล้านบาท ส่วนหนึ่งมาจากการเปิดขาย 3 โครงการ อาทิ เศรษฐสิริ จรัญ-ปิ่นเกล้า,สราญศิริ ติวานนท์-แจ้งวัฒนะ 2 และ Town Avenue สองแคว-พิษณุโลก
สำหรับโครงการคอนโดฯ แม้ไม่มีการเปิดโครงการใหม่ แต่ยอด Cancellation ขายคอนโดฯ ในต่างจังหวัดที่เริ่มลดลงสู่ระดับปกติ บวกกับมีการจัดงาน The Joy of Hua Hin ช่วงเดือน มี.ค. ที่ผ่านมา สามารถสร้างยอดขายมูลค่า 600 ล้านบาท ทำให้ยอด Presale คอนโดฯ ช่วงไตรมาส 1/58 อยู่ที่ 294 ล้านบาท (เดือน ม.ค. ติดลบ 256 ล้านบาท, เดือน ก.พ. ติดลบ 612 ล้านบาท แต่เดือน มี.ค. เป็นบวก 1,162 ล้านบาท)
ขณะที่ในไตรมาสที่ 2/58 คาดยอด Presales เพิ่มมากขึ้นจากการเปิด 2 โครงการคอนโดฯ มูลค่ากว่า 6 พันล้านบาท คือ The Line (โครงการ JV ร่วมกับ BTS) มูลค่ากว่า 5 พันล้านบาท และ The Monument 1.2 พันล้านบาท ทั้งนี้แม้บริษัทปรับเพิ่มเป้า Presale ปี 2558 เป็น 3.5 หมื่นล้านบาท จากเดิม 3 หมื่นล้านบาทให้สอดคล้องกับยอดขายที่ดีมากขึ้น แต่ฝ่ายวิจัยคงประมาณการเดิมไว้อย่างอนุรักษ์นิยมระดับ 2.95 หมื่นล้านบาท (ไตรมาสที่ 1/58 คิดเป็น 11% ของเป้าหมายทั้งปี)
สำหรับไตรมาส 1/58 คาดกำไรต่ำสุดของปี โดยประเมินรายได้ขายอสังหาฯ 6.47 พันล้านบาท ลดลง 36% จากไตรมาส 4/57 ซึ่งเป็นช่วงดีสุดของปีที่ผ่านมา เพราะมีการส่งมอบคอนโดฯ หลายโครงการ เทียบกับไตรมาส 1/58 มีคอนโดฯ สร้างเสร็จพร้อมโอน 3 โครงการ ด้าน Gross Margin ขายอสังหาฯ คาดลดลงอยู่ที่ 32.2% จาก 33.6% ในงวดก่อน และ Norm Profit Margin ประเมินไว้ 9.1%
โดยมีกำไรปกติ 608 ล้านบาท ซึ่งจะเป็นจุดต่ำสุดของปีก่อนค่อย ๆ เพิ่มขึ้นตั้งแต่ไตรมาส 2/58-4/58 จากการเร่งส่งมอบคอนโดฯ ที่จะสร้างเสร็จมากขึ้น 16 โครงการ ทั้งปี 2558 ประเมินกำไรปกติ 3,469 ล้านบาท เติบโต 30% จากปีก่อนคาดรายได้ขายอสังหาฯ 3.23 หมื่นล้านบาท (ต่ำกว่าเป้าใหม่บริษัทที่ 3.6 หมื่นล้านบาท) เพิ่มขึ้น 25% จากปีก่อนโดยสิ้นไตรมาส 1/58 มี Backlog 3.9 หมื่นล้านบาท (ก่อนหักบันทึกรายได้ไตรมาส 1/58) ซึ่งจะรับรู้รายได้ปีนี้ 2.5 หมื่นล้านบาท คิดเป็น 78% ของเป้ารายได้ และมีโครงการสินค้ารอขายอีก 110 โครงการ มูลค่า 6.7 หมื่นล้านบาท (แนวราบ 3.9 หมื่นล้านบาท และ คอนโด 2.8 หมื่นล้านบาท ในส่วนนี้สร้างเสร็จแล้ว 6 พันล้านบาท)
อย่างไรก็ตามเชื่อว่า SIRI กำลังจะผ่านช่วงปรับฐานทั้งในด้านของการเปิดโครงการใหม่, การสร้าง Presale และการโอน รวมถึงราคาหุ้น จึงแนะนำซื้อ กำหนด Fair Value อิง PER 10 เท่า มูลค่าพื้นฐานปี 2558 เท่ากับ 2.44 บาท มี upside 21% บวกกับคาดการณ์ Div Yield เฉลี่ย 6% ต่อปี